b'\n_START_ARTICLE_\nZavija\xc4\x8d borovih poganjkov\n_START_SECTION_\nOpis\n_START_PARAGRAPH_\nZavija\xc4\x8d borovih poganjkov je metulj, ki ima razpon kril od 18 do 24\xc2\xa0mm. Ima rde\xc4\x8dkasto oran\xc5\xbena zgornja krila s srebrnimi pre\xc4\x8dnimi progami, oran\xc5\xbeno rumeno glavo in siv trebuh. Podnevi po\xc4\x8diva na skorji borov, pono\xc4\x8di pa je aktiven. \xc5\xbdivi okoli 7 dni. Najpogosteje napada rde\xc4\x8di in \xc4\x8drni bor._NEWLINE_Gosenice so v prvi fazi bledo rumene barve, kasneje pa postanejo rde\xc4\x8dkaste in imajo ble\xc5\xa1\xc4\x8de\xc4\x8do, \xc4\x8drno glavo. Odrasla gosenica je dolga do 20\xc2\xa0mm. Na leto se pojavi le ena generacija gosenic, metulji pa rojijo junija. Med rojenjem samica izlo\xc4\x8da spolne feromone in z njimi privla\xc4\x8di samce. Samica odlo\xc5\xbei jaj\xc4\x8deca na terminalne ali stranske borove popke ali posami\xc4\x8dno v pazduhe iglic. V povpre\xc4\x8dju odlo\xc5\xbei 80 jaj\xc4\x8dec._NEWLINE_Embrionalni razvoj traja 10 do 14 dni. Li\xc4\x8dinke se izle\xc5\xbeejo proti koncu julija in se takoj zavrtajo v popek, kjer prezimijo. Na ranjenem mestu se za\xc4\x8dne popek smoliti, smola pa zalije popek ter gosenico v njem. Razvoj gosenic se nadaljuje aprila, ko se gosenice zavrtajo v mlade poganjke. Ena gosenica lahko uni\xc4\x8di ve\xc4\x8d poganjkov. V poganjku se zabubi, iz bube pa se julija razvije metulj.'